**ОТЧЕТ за осъществената контролна дейност от РИОСВ**

**през месец май 2018 г.**

***Кратка обобщена информация за осъществената контролна дейност за месец май 2018 г. и резултати от извършената контролна дейност***

През месец май 2018 г. от експертите на 16-те регионални инспекции по околната среда и водите (РИОСВ) са извършени 2230 проверки на 1982 обекта. В рамките на осъществения контрол от РИОСВ са дадени 717 предписания за отстраняване на констатирани нарушения и предприемане на мерки.

За констатирани административни нарушения на Закона за опазване на околната среда (ЗООС) и специалните закони по опазване на околната среда са съставени 110 бр. актове (АУАН), от които 14 са за констатирано неизпълнение на дадени предписания. Издадени са 101 бр. наказателни постановления (НП), с които са наложени глоби и имуществени санкции на обща стойност 197 800 лв.

Наложени са и 10 бр. санкции по реда на чл. 69 от ЗООС – за констатирани наднормени замърсявания на компонентите на околната среда (води и въздух) на обща стойност 13 327,78 лв.

Постъпилите суми по наложени глоби и санкции са общо 625 101,08 лв.

За периода са приложени и 4 бр. принудителни административни мерки (ПАМ) за спиране/ограничаване на дейности/инсталации.

***Акценти от извършената месечна контролна и административно наказателна дейност***

* Засилен контрол за спазване на условията от издадените разрешителни за ползване на повърхностен воден обект за заустване на отпадъчни води;
* Контролни проверки за чистотата на речните легла и населените места.

***Кратък анализ на постигнатите резултати в областта на опазване на околната среда от осъществената контролна дейност***

Акцент в контролната дейност през месец май е за спазване на условията от издадените разрешителни за ползване на повърхностен воден обект за заустване на отпадъчни води.

За неизпълнение на условия от издаденото разрешително за ползване на повърхностен воден обект за заустване на отпадъчните води, са наложени имуществени санкции, всяка в размер на 2 000 лв., от РИОСВ София - на „Боро Теракол” ЕООД и на „ВиК Бебреш”, а от РИОСВ Бургас - на община Айтос (2 бр. - за канализационна система гр. Айтос), община Котел (за канализационна система гр. Котел), община Поморие (2 бр. - за канализационна система гр. Ахелой и за канализационна система гр. Каблешково).

За неподдържане в техническа и експлоатационна изправност и не осигурена непрекъснато нормалната експлоатация на пречиствателните си съоръжения, с по 500 лв. са санкционирани „Пип Трейд“ ООД (РИОСВ Шумен), „Катя Дафовска“ ЕООД и ET „Ник 60 - Недялко Колаксъзов“ (РИОСВ Смолян), а от РИОСВ Пазарджик - „Свиком“АД с 1 000 лв.

За превишаване на индивидуалните емисионни ограничения, определени в разрешителното за заустване на отпадъчните води, от РИОСВ Стара Загора е наложена еднократна санкция, в размер на 259 лв., на ,,Конекс Тива’’ АД, от РИОСВ Бургас - на „Хелиос Милк ЕООД” е наложена текуща месечна санкция, в размер на 64 лв. (за канализационна система „Механо“, находяща се в землището на гр. Айтос), от РИОСВ Враца са наложени текущи месечни санкции на „Млечен рай - 2“ ООД, в размер на 276, 04 лв. и на Главна дирекция ”Изпълнение на наказанията” (за затвора в гр. Враца), в размер на 311, 24 лв., а от РИОСВ Русе са наложени текущи месечни санкции, в размер на 1 617 лв., на „Фазерлес“ АД и, в размер на 87 лв., на „Фешко ФСК” ООД. За същото нарушение, от РИОСВ Стара Загора е наложена имуществена санкция, в размер на 35 000 лв., на „Арсенал“ АД (площадка Казанлък), от РИОСВ Благоевград са наложени имуществени санкции на „Екорепласт“ ЕООД, в размер на 1 500 лв., на община Кочериново (за канализационна система на с. Мурсалево), в размер на 1 000 лв. и (за канализационна система на с. Стоб), в размер на 500 лв., от РИОСВ Пловдив е наложена имуществена санкция, в размер на 4 000 лв., на „ВП Брандс Интернешънъл“ АД, от РИОСВ Враца е наложена имуществена санкция, в размер 1 000 лв., на община Оряхово (оператор на Регионално депо за неопасни отпадъци за общините Оряхово, Вълчедръм, Козлодуй, Хайредин, Мизия, Бяла Слатина, Борован и Кнежа), от РИОСВ Шумен са наложени имуществени санкции, всяка в размер на 1 000 лв., на „ВиК - Шумен“ ООД (2 бр.) и на „ВиК“ гр. Търговище (2 бр. - за канализационни системи на гр. Омуртаг и гр. Антоново), от РИОСВ Пазарджик са наложени имуществени санкции на „ВКТВ“ ЕООД, в размер на 1 000 лв., „Еко-Ф“ ЕАД, в размер на 1 000 лв. и „Биовет“ АД, в размер на 3 000 лв., от РИОСВ Хасково е съставен АУАН на „Пашов – ЯР“ ЕООД (за млекопреработвателно предприятие в с. Вълкович, община Джебел), а от РИОСВ Перник е съставен АУАН на „Стомана Индъстри“ АД.

От РИОСВ Велико Търново е извършена проверка на птицекланица в с. Лесичарка, собственост на „Гепард“ ООД, във връзка с постъпила жалба за системно замърсяване на водите на дере, преминаващо през селото. При извършената проверка „на място“ е установено, че от стоманобетонова яма за събиране на производствени отпадъчни води се извършва заустване в дере, преминаващо югозападно от площадката на птицекланицата и вливащо се в дерето на с. Лесичарка. При огледа на дерето (в мястото на заустване на производствените отпадъчни води от птицекланицата) е установено наличие на сиви отлагания и неприятна миризма. За заустването на производствените отпадъчни води от птицекланицата няма издадено разрешително по реда на *Закона за водите*. В тази връзка, на дружеството е дадено предписание незабавно да се преустанови заустването и предстои да бъде съставен АУАН на управителя на „Гепард“ ООД.

От експерти на РИОСВ Пазарджик, съвместно с представители на Регионална лаборатория Пазарджик и Басейнова дирекция „Източнобеломорски район“ (БД ИБР), е извършена проверка по сигнали за черно - кафяво оцветяване на водите на р. Марица, в района на Акумулаторния завод в гр. Пазарджик. Взети са водни проби за анализ по поречията на реките Марица, Тополница и Елшишка. Установена е причината за промяната на цвета и специфичното запенване – свинекомплексът в с. Априлци, собственост на „Свиком” АД. При проверката е констатирано изтичане на отпадъчни води от нерегламентирана връзка от обекта в р. Елшишка, през земно - насипните лагуни на свинекомплекса. Дадени са две предписания, които са изпълнени. След получаване на резултатите от анализите на водните проби, БД ИБР ще се произнесе със становище по случая.

За заустване на отпадъчни води в повърхностен воден обект, без да притежава разрешително за ползване на воден обект, от РИОСВ Шумен са наложени имуществени санкции на „Месни продукти-Т“ ЕООД (7 000 лв.) и „Дайъри Продъктс“ ЕООД (6 000 лв.), а от РИОСВ Пазарджик - на „ВиК–С“ ЕООД и на „Ватия холдинг“АД (всяко в размер на 2 000 лв.).

Във връзка с предстоящия туристически сезон 2018 г. и с цел предприемане на превантивни мерки за предотвратяване замърсяването на морските плажове и крайбрежните морски води с отпадъчни води, на всички кметове на Черноморските общини в териториалния обхват на РИОСВ Бургас са дадени предписания да се извършат проверки за начина на отвеждане и пречистване на отпадъчните води от временните преместваеми обекти на морските плажове на територията на съответната община.

От РИОСВ Бургас е извършено пломбиране на аварийните байпасни връзки на пречиствателните станции за отпадъчни води (ПСОВ) към канализационната система на с. Пирне, община Айтос и към канализационната система на гр. Поморие, а от РИОСВ Плевен е извършено пломбиране на савака на аварийния канал на ГПСОВ Плевен.

От РИОСВ Бургас е приложена ПАМ - спиране на производствената дейност на ферма за отглеждане на животни (птицеферма) в землището на с. Вълчин, община Сунгурларе, собственост на „Ник Фуд БГ” ЕООД.

След получени няколко поредни сигнала за черно оцветяване на водите на р. Струма, в участъка на гр. Перник, от РИОСВ Перник са извършени проверки „на място“, при които е констатирано, че източник на замърсяване на реката са шламови отпадъчни води от аварирали (спукани) шламопроводи на ТЕЦ „Република“. Във връзка с констатираните нарушения, ще бъдат предприети административно наказателни мерки спрямо оператора на обекта.

За констатирано неизпълнение на условия от комплексното разрешително, от РИОСВ Бургас са наложени имуществени санкции на „Кроношпан България“ ЕООД (20 000 лв.) и на „Лукойл Нефтохим Бургас“АД (10 000 лв.), а от РИОСВ Перник са съставени 2 бр. АУАН на „ТЕЦ Бобов дол“ ЕАД.

Друг основен акцент в работата на инспекциите през отчетния период са контролните проверки за чистотата речните легла и на населените места. От РИОСВ Благоевград са извършени проверки относно наличието на нерегламентирани замърсявания на територията на 4 общини – Симитли, Сандански, Разлог и Гоце Делчев, както и на две регионални пътни служби (РПС) – Разлог и Гоце Делчев. При проверките са констатирани замърсявания на територията на общините Сандански, Разлог, Гоце Делчев, РПС Разлог и РПС Гоце Делчев като са дадени предписания за почистването им. За установено замърсяване на речните корита и прилежащите им територии от РИОСВ Пловдив са съставени АУАН на кметовете на гр. Сопот и община Марица. При извършените от РИОСВ Стара Загора и РИОСВ Русе проверки не е установено замърсяване на речни корита и прилежащите им територии.

За това, че не са предприели мерки за предотвратяване на изхвърлянето на отпадъци на неразрешени места, от РИОСВ Плевен са съставени АУАН на кметовете на община Плевен и с. Рибен, община Долна Митрополия.

За съхраняване на излезли от употреба моторни превозни средства на площадка, за която няма издадено разрешително по реда на *Закона за управление на отпадъците* (ЗУО), от РИОСВ Плевен са съставени АУАН на 6 физически лиза и 2 физически лица са глобени с по 1 400 лв., от РИОСВ Велико Търново са глобени с по 300 лв. 2 физически лица, а от РИОСВ Перник е съставен АУАН на „БУЛ-АВТО-2“ ЕООД. За извършване на дейности по транспортиране на отпадъци от черни и цветни метали без издаден регистрационен документ по реда ЗУО, от РИОСВ Смолян е глобено физическо лице с 1 400 лв.

За извършване на дейности с отпадъци без регистрация по Търговския закон, от РИОСВ Стара Загора са наложени глоби, в размер на 1 500 лв. и 1 600 лв., на 2 физически лица.

За неизвършено класифициране на образуваните от дейността на дружествата отпадъци, от РИОСВ София са наложени имуществени санкции на „Нанови сервиз” ЕООД (7 000 лв.) и на „Пе Бо Брадърс” ООД (5 000 лв.).

С по 2 000 лв. от РИОСВ Благоевград са санкционирани „Омега-Текстил“ ООД и „Вито 2005“ ООД за неводене на отчетност на отпадъците.

За нерегламентирано изгаряне на отпадъци, от РИОСВ Благоевград е глобено с 2 000 лв. физическо лице.

Извършени са и планираните проверки в областта на опазване на чистотата на атмосферния въздух.

Във връзка с постъпил сигнал от гражданин на гр. Девин за силен шум, запрашаване с трици и боядисване в два незаконни дърводелски цеха, находящи на територията на бивше поделение в града, са извършени проверки от експерти на РИОСВ Смолян. По време на проверките, не е установено разпиляване на трици и боядисване. На единия обект е констатирано монтиране на инсталация за нанасяне на покритие върху дървени повърхности и в тази връзка, е дадено предписание на управителя на дружестовто за извършване на регистрация на инсталацията, съгласно изискванията на *Закона за чистотата на атмосферния въздух*. Предписанието е изпълнено в срок.

От РИОСВ Стара Загораса дадени 17 предписания на ТЕЦ-те от Енергийния комплекс ”Марица Изток”, изискващи намаляване на емисиите и недопускане превишаване на нормите за серен диоксид в гр. Гълъбово.

За неизвършени собствени периодични измервания на емисиите на вредни вещества, изпускани в атмосферния въздух, от РИОСВ Бургас са съставени АУАН на „Експрес сервиз “ ООД и на „Оптимакс Тур“ООД, а на „Горпром Инвест“ ООД е наложена имуществена санкция, в размер на 200 лв., от РИОСВ Плевен е съставен АУАН на „Марица Олио“ АД, а от РИОСВ Варна и РИОСВ Русе са издадени НП, с които са наложени имуществени санкции, всяка по 200 лв., на: „Севан С.В.“ ЕООД, ЕТ „Гочев-Гочо Гочев“, „Бизнес Парк Варна“ ЕООД, „Агрохимикали“ ООД, „Кауфланд България“ ЕООД и „Ником-Русе“ ООД.

За констатирани наднормени замърсявания на атмосферния въздух от екоинспекциите в Благоевград и Русе са наложени санкции на: „Рубин 08“ ООД - 2 246 лв. (текуща месечна) и „Топлофикация Русе” ЕАД - 1 771 лв. (еднократна).

От РИОСВ Велико Търново и РИОСВ Монтана са издадени общо деветнадесет решения за утвърждаване на планове за управление на разтворителите.

Във връзка с подаден сигнал за използването на хладилен агент при ремонтни дейности, извършвани в сервиз - работилница за хладилна техника в гр. Харманли, от експерти на РИОСВ Хасково е извършена проверка, при която е констатирано, че на първи етаж на жилищна сграда се извършват ремонтни дейности и има наличие на една бутилка хладилен агент R 404 А. На собственика на обекта е дадено предписание за преустановяване съхранението и използването на хладилни агенти (флуорсъдържащи парникове газове) при извършването на ремонт на хладилници и фризери.

За установено неизпълнение на изискванията на *Наредба № 1/2017 г. за реда и начина за обучение и издаване на документи за правоспособност на лица, извършващи дейности с оборудване, съдържащо флуорсъдържащи парникови газове, както и за документирането и отчитането на емисиите на флуорсъдържащи парникови газове* относно представяне на годишен отче,т от РИОСВ Благоевград са стартирани три административно - наказателни производства. За същото нарушение, от РИОСВ Варна и РИОСВ Русе са наложени имуществени санкции, всяка по 1 000 лв., на: „Балев Корпорейшън“ ЕООД, „Ковекс“ ООД, „Кератех инженеринг“ ООД, „Климавента“ ЕООД, „Климатик“ ООД, „Сийтех 77“ ЕООД, „Естрея“ ООД, „Стъки-07“ ООД, „Хепи лейди“ ЕООД, „Приста Хим“ ООД и „Джамбо ЕС Б“ ЕООД.

От РИОСВ Варна е санкционирано „Клас олио“ АД, с 5 000 лв., за неспазване на нормата за общи емисии на летливи органични съединения.

През месеца е продължен контролът за спазване на изискванията на законодателството в областта на биологичното разнообразие и защитените територии.

Във връзка с постъпил сигнал за извършване на изкопни дейности, незаконна сеч и умишлени палежи на територията на Природен парк „Сините камъни”, от експерти на РИОСВ Стара Загора е извършена проверка „на място“, при която е констатирано, че на територията на природния парк, в подотдели 758 „3” и 758 „6” са извършени изкопни дейности с багер, като изкопната маса е насипана в коритото на реката. Има извършено почистване на тънки дървета и храсти в подотдел 801 „1”, както и изгаряне на храстова растителност (при изгарянето са засегнати 2 бр. дървета с диаметър ~ 20 см.). Извършено е и почистване на туристическата пътека (от храстова и дървесна растителност), която върви по границата на отдели 758 и 741 и води до местност „Долапите. В тази връзка, спрямо лицето, извършило нарушенията, предстои да бъде образувано административно – наказателно производство.

За извършено разполагане в границите на Природна забележителност „Нос Червенка“ на дървени стълби, от РИОСВ Бургас са съставени АУАН на „Тобо“ ООД и на „Евроинвест Хановер“ООД; за навлизане в устието на р. Ропотамо, на територията на Резерват (Р) „Ропотамо“, и акустиране с плавателно средство при тихо и спокойно време, две физически лица са глобени с по 100 лв. и за навлизане в Поморийско езеро с кайтсърф и практикуване на воден спорт в нарушение на режимите на Защитена зона „Поморийско езеро“, едно физическо лице е глобено със 150 лв.

За извършване на сеч на дървета на територията на Р „Горна топчия“, от РИОСВ Стара Загора са глобени две физически лица с по 500 лв., а три – с по 800 лв., а за извършване на сеч на територията на Р „Купена”, от РИОСВ Пазарджик е глобено с 1 000 лв. физическо лице и е отнета вещта, послужила за извършване на нарушението (моторен трион).

От РИОСВ Бургас е глобено физическо лице с 200 лв. за притежаване и отглеждане на диви екземпляри от вида „Щиглец“.

Извършени са седем проверки от експерти на РИОСВ Смолян по сигнали за нападение на мечка над селскостопанско имущество и домашни животни в землищата на: селата Вълчан дол, Сливка и Загражден, община Баните (3 бр.), с. Жребово, община Девин (1 бр.) и с. Полковник Серафимово, община Смолян (3 бр.). При проверките е установено, че щетите са нанесени от кафява мечка.

В РИОСВ Хасково е постъпил сигнал за нерегламентирано отглеждане на есетрови риби. При извършената проверка е установено, че за изграждането на 5 бр. надземни резервоари и отглеждането на риби от семейство „Есетрови“ от ,,Авитон строй“ ЕООД не е подадено уведомление по реда на *Закона за биологичното разнообразие* (ЗБР) и ЗООС, за което на нарушителя предстои да бъде съставен АУАН. Актове (общо 2 бр.) са съставени от РИОСВ Хасково и за реализация на инвестиционно предложение в границите на защитена зона от Екологичната мрежа Натура 2000, без за същото да е проведена процедура по преценка вероятната степен на отрицателно въздействие върху защитените зони.

От РИОСВ Пазарджик е наложена ПАМ по реда на ЗБР на „Ватия холдинг” АД, за спиране на дейността по депониране на отпадъци, без да са проведени съответните процедури.

За непредоставена обобщена информация за изкупените, обработени, реализирани и налични количества билки, от РИОСВ Шумен с по 300 лв. са санкционирани Кооперация „Областен Кооперативен Съюз“, „Ира-999“ ООД и „СП-Първи май“ ЕООД и са глобени: физическо лице, в размер на 600 лв., 2 физически лица, всяко в размер на 250 лв., и 4 физически лице, всяко в размер на 100 лв.

Физическо лице е глобено с 600 лв. от РИОСВ Монтана за организиране и осъществяване на нерегламентирано бране на цвят божур в района на местност „Пъстрина“, на територията на община Бойчиновци.

За неизпълнение на предписание по реда на ЗООС, от РИОСВ Стара Загора е наложена имуществена санкция, в размер на 2 500 лв., на ,,Апокалипсис 2012’’ ЕООД, а от РИОСВ Шумен - на „Евро Импекс“ ЕООД (3 000 лв. и 5 000 лв.) и на „Агрострой“ ЕООД (2 000 лв.). За същото нарушение, но по реда на *Закона за защита от вредното въздействие на химичните вещества и смеси*, от РИОСВ Хасково е санкционирано „Югоплод“ АД (с предмет на дейност преработка и търговия на дълбоко замразени плодове и зеленчуци), в размер на 1 000 лв.

***Ефект спрямо околната среда, бизнеса и обществеността***

Екземпляри от видовете „Горска ушата сова“, „Бял щъркел“ и „Кукувица“ са изпратени за отглеждане в Спасителен център за диви животни в гр. Ст. Загора, екземпляр от вида „Голям синигер“ е настанен във Ветеринарна клиника „Добро хрумване“, гр. София, екземпляри от видовете „Черношипа ветрушка“, „Късопръст ястреб“, „Черен бързолет“, „Горска ушата сова“ и „Голям пъстър кълвач“ са изпратени за доотглеждане и рехабилитация в Центъра за размножаване и рехабилитация на редки видове на СНЦ „Зелени Балкани” в гр. Стара Загора, един екземпляр от вида „Шипобедрена костенурка“ е изпратен в Център за рехабилитация и размножаване на сухоземни костенурки в с. Баня, осем екземпляра от вида „Червен ангъч“ са настанени в Биологична експериментална база „Калимок“, а един екземпляр от вида „Шипоопашата костенурка“ е освободен в подходящ за вида район.

Премахната е тръба, отвеждаща отпадните води от измиването на кравеферма в с. Татково, община Кърджали, в дере.

Служители на РИОСВ Враца са почистили района на „Кариерата“ над с. Згориград, община Враца. Акцията е организирана след проверка по публикация в местна медия за замърсяване с битови отпадъци на терена. Мястото е в границите на Р „Врачански карст“ и се посещава от много жители и гости на града.

Почистени са нерегламентирани сметища в землищата на с. Узунджово, община Хасково, на с. Звиница, община Кърджали (изхода на селото за с. Балкан), на с. Долно Съдиево, община Маджарово, на селата Говедаре и Хаджиево, община Пазарджик и са почистени замърсени с отпадъци участъци от реките Стара река, Луда, Умишка, на територията на община Брацигово, р. Стара в землището на гр. Пещера, по крайбрежната ивица на микроязовир „Капитан Димитриево“ и общинската пътна мрежа на територията на общините Пещера, Смолян, Чепеларе, Доспат. Борино, Баните, Сатовча и Девин. Почистени от отпадъци са и речните корита и прилежащите им терени в общините Смолян, Чепеларе, Доспат, Борино, Баните, Сатовча, Неделино и Девин.

Преустановено е депониране на строителни отпадъци на нерегламентирана площадка в гр.Чепеларе.

Организирани са и са проведени мероприятия по повод Европейския ден на мрежата Натура 2000 (21 май) и Международния ден на биологичното разнообразие (22 май).

Експерти от РИОСВ Шумен са посрещнали студенти от II курс на Шуменския университет „Епископ Константин Преславски“ в Информационния център на инспекцията. Проведена е екологична беседа относно намаляването и повторната употреба на отпадъци от битов, производствен и строителен характер, както и възможностите за увеличаване на рециклируемите отпадъци и подходите за това. Студентите са посетили и Автоматичната измервателна станция за контрол качеството на атмосферния въздух към Региoнална лаборатория Шумен. Имали са възможност в реално време да наблюдават извършваните измервания на контролираните показателите.